求黄家紫竹杖
作者：蘇轍
朝代：宋

paragraphs: 曾家紫竹君家種，曾園竹與荒藤共。
藤驕竹瘁如畏人，不似君家竹森聳。
我來買宅非爲宅，愛此風梢時一弄。
磨刀向藤久未忍，樹倒藤披真自送。
繁陰一豁新笋地，狂鞭欲向青春動。
我身病後少筋力，遍求拄杖扶腰痛。
蕭蕭瘦幹未能任，一畝君家知足用。
一枝遺我拄尋君，老酒仍煩爲開甕。